Comisia are în vedere oferirea de orientări statelor membre cu privire la cum ar putea fi exploatat mai bine cadrul juridic, inclusiv cu privire la derogări specifice, adaptate situației din fiecare țară, care ar putea fi acordate în temeiul Directivei privind impozitarea energiei, astfel încât să se evite denaturarea concurenței pe piața unică.

În cadrul acestor măsuri, sprijinul direct acordat utilizatorilor finali vulnerabili urmărește ca ajutorul să ajungă la cei care au cea mai mare nevoie de acesta, în timp ce ajutoarele de stat pot ajuta întreprinderile care se confruntă cu greutăți din cauza prețurilor excesive ale energiei. Întreprinderile vor fi sprijinite prin intermediul noului cadru temporar privind ajutoarele de stat pentru situații de criză, adoptat la 22 martie, care permite acordarea de sprijin întreprinderilor afectate direct sau indirect sub formă de granturi directe limitate, de sprijin sub formă de lichidități și de ajutoare pentru a face față creșterii costurilor gazelor și energiei electrice.

Aceste opțiuni constau în stabilirea unui plafon reglementat al prețului maxim pe care îl pot percepe anumiți producători de energie la sarcina de bază. Această opțiune are avantajul de a reduce costurile pe termen lung, însă are și o valoare adăugată pe termen scurt, care constă în abordarea problemei profiturilor excesive aferente utilizării anumitor tehnologii.

Statele membre pot lua în considerare instituirea unui model de agregator prin care o entitate să cumpere energie electrică în condiții comerciale favorabile și să o pună la dispoziția anumitor categorii de consumatori sub prețul pieței, transmițând astfel avantajele consumatorilor și subvenționând, în esență, diferența dintre prețurile cu amănuntul mai mici și prețurile angro mai ridicate.

Reconstituirea la un nivel suficient a stocurilor de gaze le va oferi consumatorilor europeni o anumită protecție împotriva riscurilor unei penurii de aprovizionare și ale unor posibile întreruperi ale aprovizionării, prin asigurarea unei anumite stabilități. Acesta este motivul pentru care Comisia propune o politică europeană comună și strategică privind stocarea gazelor, pusă în aplicare prin acțiuni comune coordonate și prin repartizarea sarcinilor între cele 27 de state membre ale UE. În următoarele luni, grupul operativ va contribui la promovarea umplerii instalațiilor de stocare înainte de iarna viitoare, în strânsă cooperare cu Grupul de coordonare pentru gaz.

Sunt necesare eforturi comune pentru a optimiza utilizarea infrastructurii de stocare existente. Măsurile de stocare luate în comun, și nu individual, evită investițiile excesive, deoarece gazele reprezintă o sursă de energie de tranziție și orice infrastructură nouă ar trebui să poată fi utilizată pe termen mai lung pentru sursele de energie mai curate, în special pentru hidrogen.

Pentru a garanta un nivel suficient de umplere a instalațiilor de stocare, Comisia a prezentat o propunere legislativă privind stocarea energiei, care are scopul de a asigura faptul că infrastructura de stocare existentă este umplută până la cel puțin 90 % din capacitatea sa până la data de 1 noiembrie a fiecărui an. Acest obiectiv poate fi ajustat în timp, în cazul în care realitățile economice și geopolitice, precum și securitatea aprovizionării cu energie se schimbă. Ca o recunoaștere a situației specifice existente în acest an, se vor prevedea un obiectiv mai redus, de 80 %, și o traiectorie flexibilă, astfel încât să se asigurare o aplicare lină și graduală a propunerii. Statele membre ar trebui să întreprindă deja acțiunile necesare pentru a asigura o umplere adecvată a instalațiilor de stocare pentru iarna următoare, anticipând propunerea legislativă.

Solidaritatea este fundamentală. Constituirea de stocuri comune de gaze este o poliță de garanție care este în avantajul tuturor și la care toată lumea ar trebui să contribuie în mod echitabil. Acesta este motivul pentru care statele membre care nu au spații de stocare ar trebui să contribuie la atingerea nivelurilor de umplere a depozitelor ale altor state membre și, în schimb, să beneficieze de o securitate sporită a aprovizionării. Mecanismul de repartizare a sarcinilor inclus în propunere asigură o alocare echitabilă a costurilor securității aprovizionării între toate statele membre, deoarece toate beneficiază, datorită pieței energetice a UE, de reducerea riscurilor de întrerupere a aprovizionării, indiferent unde se află spațiile de stocare în UE. Acest mecanism se bazează pe acorduri de solidaritate care ar trebui încheiate fără întârziere pentru a permite partajarea eficace a gazelor în caz de urgență, astfel cum s-a propus în decembrie 2021.Nu mai puțin importante sunt transparența și monitorizarea progreselor înregistrate în direcția atingerii obiectivelor de umplere a instalațiilor de stocare. Grupul de coordonare pentru gaz va monitoriza progresele înregistrate în ceea ce privește îndeplinirea obiectivului de stocare și va lua în considerare acțiuni adecvate pentru a susține efortul de umplere a instalațiilor de stocare, dacă va fi necesar.

În fine, întrucât infrastructura de stocare a gazelor este critică pentru securitatea UE, certificarea operatorilor de instalații de stocare va oferi garanțiile necesare împotriva riscurilor pentru securitatea aprovizionării legate de faptul că aceste instalații sunt deținute de operatori din țări terțe.

CONCLUZII

Opțiunile avute în vedere pentru a aborda impactul creșterii prețurilor energiei asupra cetățenilor și a întreprinderilor noastre, prezentate în documentul de față, se referă la intervenții de urgență, pe o anumită durată de timp, ce vizează limitarea creșterii prețurilor energiei și care nu ar trebui să pună în pericol nici îndeplinirea obiectivelor pe termen lung ale Pactului verde, nici funcționarea pieței unice. Niciuna dintre aceste opțiuni nu este o soluție miraculoasă, toate implicând atât avantaje, cât și inconveniente.

Un lucru este cert: trebuie să se ia de urgență măsuri de limitare a creșterii prețurilor energiei și să se asigure o aprovizionare adecvată cu gaze pentru iarna următoare și ulterior. Cea mai bună opțiune este de a acționa împreună, ca UE27, și de a avea o abordare coordonată, pentru a reduce costurile și a utiliza efectul de pârghie al forței noastre comune.

Pe termen mediu, vor fi necesare soluții mai structurale, inclusiv interconexiuni în vederea integrării depline a pieței energiei, o pondere mult mai mare a energiei din surse regenerabile, măsuri de eficiență energetică și diversificarea surselor de aprovizionare cu energie, pentru a evita dependențele. Planul REPowerEU va accelera introducerea de măsuri pe toate aceste fronturi. Comisia își va prezenta planul REPowerEU detaliat în luna mai. În acest context, Comisia este, de asemenea, pregătită să propună un plan de economisire a energiei la nivelul Uniunii.

Odată cu lansarea REPowerEU, cadrul de reglementare al UE va trebui adaptat pentru a permite o pondere substanțial mai mare a energiei din surse regenerabile în mixul energetic, în conformitate cu obiectivele ambițioase ale UE în materie de decarbonizare. Comisia va evalua până în luna mai opțiunile de optimizare a organizării pieței energiei electrice. Acest exercițiu va ține cont de evaluarea finală, efectuată de Agenția Uniunii Europene pentru Cooperarea Autorităților de Reglementare din Domeniul Energiei (ACER), a avantajelor și inconvenientelor organizării pieței energiei electrice a UE, precum și de alte contribuții privind funcționarea pieței energiei electrice.

Cu timpul, accelerarea utilizării surselor regenerabile de energie și încurajarea unui consum de energie mai eficient, împreună cu o politică europeană privind stocarea și diversificarea aprovizionării printr-un parteneriat mai coordonat cu furnizori fiabili vor oferi soluții structurale pentru a asigura accesul la energie la prețuri accesibile.

Opțiunile și propunerile prezentate în acest document invită toate statele membre să se bazeze pe cele mai valoroase puncte forte ale Europei: unitatea și solidaritatea.

În cadrul reuniunii Consiliului European din martie 2022, liderii sunt invitați să ofere orientări cu privire la activitățile care trebuie întreprinse la nivelul Comisiei și la nivel legislativ pentru a asigura securitatea aprovizionării și prețuri accesibile la energie acum, pentru iarna viitoare și ulterior.